বাংলাদেশ কি সেনা অভ্যুত্থানের দিকে এগোচ্ছে?

ওয়েব ডেস্ক: বাংলাদেশ (Bangladesh) কি সেনা (Bangladesh Army) শাসনের দিকে এগোচ্ছে? সূত্রের খবর, বাংলাদেশে দ্রুত নির্বাচন করিয়ে স্থায়ী সরকার গঠনের উদ্যোগ নিচ্ছে সেনা। রবিবার বাংলাদেশের পদাতিক, জলরক্ষা বাহিনী ও আকাশ রক্ষা বাহিনীর বৈঠকে এই বিষয়ে ঐক্যমত্য হয়েছে। সোমবারও সকাল থেকে সেনা সদরে বৈঠক চলছে। সেনা অভ্যুত্থানের চর্চা ঢাকায়। সতর্কতা বাড়িয়েছে বাংলাদেশ পুলিশও। উত্তেজনা বাড়ছে পড়শি দেশে। মহম্মদ ইউনুসের (Md Yunus) অন্তর্বর্তী সরকার (Interim Government) আগেই জানিয়েছিল, আগামী বছরের শুরুতে ভোট হতে পারে। এখনই নির্বাচন চায় না ইউনুস সরকার। বর্তমানে বৈষম্য বিরোধী ছাত্র নেতাদের সঙ্গে সেনার সংঘাত তুঙ্গে উঠেছে। এই আবহে সেনার এই সক্রিয়তা। ছাত্র নেতাদের বক্তব্য, আওয়ামি লিগকে নতুন নামে পুনরায় প্রতিষ্ঠিত করতে চাইছে সেনা। এর কড়া জবাব দিয়েছে সেনাও। ইতিমধ্যে তাঁরা দেশে নিয়ন্ত্রণ বাড়াতে শুরু করেছে। ইউনুসও তাঁর অবস্থান বদল করতে শুরু করেছেন। সেনার উদ্যোগেই অন্তর্বর্তী সরকার গঠন করা হয়েছিল। সূত্রের খবর ভারতের বিদেশ মন্ত্রক বিষয়টির উপর গভীর নজর রাখছে। রবিবারই বিদেশমন্ত্রী এস জয়শঙ্কর বৈঠকে জানিয়েছেন, শেখ হাসিনা সরকারের বিরুদ্ধে ক্ষোভের বিষয়টি জানত ভারত সরকার। কিন্তু পরামর্শ দেওয়া ছাড়া কিছু করার ছিল না।

বাংলাদেশে দ্রুত নির্বাচন চাইছেন সেনা কর্তারা। সেই বিষয়ে সেনা প্রধান ওয়াকার উজ জামানকে তাঁরা পরামর্শ দিয়েছেন। সেনা ও ছাত্র নেতাদের সংঘাত, ইউনুসের অপশাসনে সেদিকেই কি এগোচ্ছে বাংলাদেশ? জাতীয় নাগরিক পার্টির প্রধান সংগঠকের ‘রাজনৈতিক স্টান্টবাজি’ নিয়ে বিরক্ত সেনা। রবিবার দুপুরে তিন বাহিনীর ওই বৈঠকে ছিলেন নৌ বাহিনীর প্রধান অ্যাডমিরাল মহম্মদ নাজমুল হাসান, বিমান বাহিনীর প্রধান এয়ার চিফ মার্শাল হাসান মাহমুদ খানও। এদিকে রবিবারও আওয়ামি লিগকে নিষিদ্ধ করার দাবি তুলে মিছিল করেছে নতুন তৈরি হওয়া জাতীয় নাগরিক পার্টি। সব মিলিয়ে ক্রমশ উত্তপ্ত হচ্ছে বাংলাদেশের পরিস্থিতি। উল্লেখ্য, গত ৫ অগাস্ট বিক্ষোভের জেরে শেখ হাসিনা সরকারের পতন ঘটে। ভারতে চলে আসেন হাসিনা। তারপর সেখানে মহম্মদ ইউনুসের নেতৃত্বে গঠিত হয় অন্তর্বর্তী সরকার।